આ પૈકી પૃથ્વીની સૌથી નજીક આવેલો ગ્રહ છે ‘એપ્સીલન એરીદની’ છે. (સૌરમંડળ સિવાયના ગ્રહોના નામ કોણ જાણે કેમ અતિશય અઘરા, જીભ-કલમનો લોચો વાળી નાખે એવા હોય છે!) આ ગ્રહ આપણી પૃથ્વીથી “માત્ર” ૧૦ પ્રકાશવર્ષ દૂર છે! જો કે આ ગ્રહ વિષે બહુ આશાઓ રાખવાની જરૂર નથી, કેમકે તે આપણા શનિ અને બૃહસ્પતિ જેવો જ ‘ગેસ જાયન્ટ’ છે. વળી એની ભ્રમણ કક્ષા પૃથ્વી જેવી ગોળ નથી. પરિણામે આ ગ્રહ ઉપરના તાપમાનમાં ઓચિંતો વધારો ઘટાડો થયા કરે છે. જો કે કેટલાક વિજ્ઞાનીઓ એપ્સીલનની ભ્રમણકક્ષા પૃથ્વી જેવી જ હોવાનો દાવો કરી રહ્યા છે. ‘ગ્લીઝ ૮૭૬ડી’ પૃથ્વી જેવી જ ખડકાળ સપાટી ધરાવતો એક એક્ઝોપ્લેનેટ છે. પરંતુ પૃથ્વી અને સૌરમંડળના કેન્દ્ર એવા સૂર્ય વચ્ચે જેટલું અંતર છે, એના કરતા ગ્લીઝ ૮૭૬ડી ગ્રહ અને એની સિસ્ટમના કેન્દ્ર વચ્ચેનું અંતર ૫૦માં ભાગનું જ છે! પરિણામ? ગ્લીઝ ૮૭૬ડી ગ્રહ પર ૩૬૯ ડિગ્રી જેટલું ઊંચું તાપમાન જોવા મળે છે! આપણને તો આટલી ઉંચી ડિગ્રી લખતા ય પરસેવો વળી જાય!! હા, આવા જ એક “ગ્લીઝ ૫૮૧સી” નામના ગ્રહે ઇસ ૨૦૦૭માં ખાસ્સી આશાઓ જન્માવેલી. એ ય આપણી પૃથ્વીની જેમ ખડકાળ સપાટી ધરાવે છે, અને પ્રારંભિક શોધખોળમાં માલમ પડ્યું કે એની ભ્રમણકક્ષા પણ યોગ્ય છે, જેથી અહીં પાણીનું અસ્તિત્વ હોઈ શકે છે. પરંતુ આ આશા ય ઠગારી નીવડી. જરા ઊંડી ખણખોદ કરતાં માલૂમ પડ્યું કે આ ગ્લીઝ ૫૮૧સી તો સાવ ‘આઉટ લાઈન’નો છે! એની ભ્રમણકક્ષા એવી છે કે જેના કારણે આ ગ્રહ ઉપર માત્ર ૧૩ જ દિવસનું એક વર્ષ થાય! અને તાપમાને ય એટલું તો ખરું જ કે પાણીનું બાષ્પીભવન થઇ જાય.